b'\n_START_ARTICLE_\nVasilijus Polenovas\n_START_PARAGRAPH_\nVasilijus Polenovas (rus. \xd0\x92\xd0\xb0\xd1\x81\xd0\xb8\xcc\x81\xd0\xbb\xd0\xb8\xd0\xb9 \xd0\x94\xd0\xbc\xd0\xb8\xcc\x81\xd1\x82\xd1\x80\xd0\xb8\xd0\xb5\xd0\xb2\xd0\xb8\xd1\x87 \xd0\x9f\xd0\xbe\xd0\xbb\xd0\xb5\xcc\x81\xd0\xbd\xd0\xbe\xd0\xb2, 1844\xe2\x80\x931927 m.) \xe2\x80\x93 Rusijos tapytojas, peiza\xc5\xbeistas, istorini\xc5\xb3-religini\xc5\xb3 paveiksl\xc5\xb3 autorius.\n_START_SECTION_\nBiografija\n_START_PARAGRAPH_\nVasilijus Polenovas gim\xc4\x97 1844 m. bir\xc5\xbeelio 1 d. (gegu\xc5\xbe\xc4\x97s 20 d. pagal t\xc5\xb3 laik\xc5\xb3 Rusijos kalendori\xc5\xb3) Sankt Peterburge pasiturin\xc4\x8di\xc5\xb3 ir i\xc5\xa1silavinusi\xc5\xb3 dvarinink\xc5\xb3 \xc5\xa1eimoje. 1858 m. susipa\xc5\xbeino su Aleksandro Ivanovo paveikslu \xe2\x80\x9eKristaus pasirodymas liaud\xc5\xbeiai\xe2\x80\x9c, i\xc5\xa1statytu Sankt Peterburgo dail\xc4\x97s akademijoje. 1859 m. prad\xc4\x97jo lankyti P. \xc4\x8cistiakovo pie\xc5\xa1imo ir tapybos klas\xc4\x99, bei F. Jordano klas\xc4\x99 imperatori\xc5\xa1kojoje dail\xc4\x97s akademijoje. 1861\xe2\x88\x921863 m. su t\xc4\x97vais gyveno Petrozavodske, baig\xc4\x97 gimnazij\xc4\x85. 1863 m. \xc4\xafstojo mokytis \xc4\xaf Sankt Peterburgo universiteto fizikos-matematikos fakultet\xc4\x85, bei prad\xc4\x97jo mokytis laisvuoju studentu dail\xc4\x97s akademijoje. 1871 m. akademijoje buvo apdovanotas aukso medaliu u\xc5\xbe paveiksl\xc4\x85 \xe2\x80\x9eIajiro dukters prik\xc4\x97limas\xe2\x80\x9c. Baig\xc4\x99s akademij\xc4\x85 V. Polenovas 1872\xe2\x88\x921876 m. tobulinosi Italijoje, Pranc\xc5\xabzijoje ir Vokietijoje. Gr\xc4\xaf\xc5\xbeus \xc4\xaf Rusij\xc4\x85 1877 m. jam suteiktas akademiko vardas._NEWLINE_1878 m. V. Polenovas prisijung\xc4\x97 prie peredvi\xc5\xbenik\xc5\xb3. Jis keliavo po Vidurio Rytus, Egipt\xc4\x85, Graikij\xc4\x85. \xc5\xa0ios kelion\xc4\x97s jam pad\xc4\x97jo sukurti 68 paveiksl\xc5\xb3 cikl\xc4\x85 Kristaus gyvenimo tema, kur\xc4\xaf dailinkas k\xc5\xabr\xc4\x97 apie 25 metus. 1882 m. V. Polenovas ved\xc4\x97 Natalij\xc4\x85 Jakun\xc4\x8dikov\xc4\x85 (1858\xe2\x80\x931931). 1882\xe2\x88\x921895 m. d\xc4\x97st\xc4\x97 Maskvos tapybos, skulpt\xc5\xabros ir architekt\xc5\xabros mokykloje. Tarp jo mokini\xc5\xb3 buvo Isakas Levitanas, Konstantinas Korovinas. 1883\xe2\x88\x9284 m. dailininkas dirbo Romoje ties paveikslo \xe2\x80\x9eKristus ir nusid\xc4\x97j\xc4\x97l\xc4\x97\xe2\x80\x9c eskizais. 1890 m. \xc4\xafsigijo nuosavyb\xc4\x97s prie Bechovo kaimo prie Okos up\xc4\x97s (Tulos sritis), kur pasistat\xc4\x97 sodyb\xc4\x85 (dabar Polenovo memorialinis muziejus). 1892 m. V. Polenovui suteiktas profesoriaus vardas, 1893 m. jis tapo tikruoju Sankt Peterburgo dail\xc4\x97s akademijos nariu. Po 1905 m. demonstracijos su\xc5\xa1audymo protesto vardan pasitrauk\xc4\x97 i\xc5\xa1 akademijos. Vasilijus Polenovas mir\xc4\x97 1927 m. liepos 18 d., palaidotas Bechovo kaimo kapin\xc4\x97se.'